צילם: טיבור יגר.
זוֹ ההמלטה המוּצלחת הרִאשוֹנה של דִקלה, הג'ירפה המרושתת בּת ה-11 מֵהספארי.
כּתבנוּ מינוֹ לד סיפּר, כּי דִקלה הִמליטה בּעבר גוּר אך הוּא לֹא שָׂרד.
גובהו של העגל הוּא כ-1.90 מ', גוֹבה שנחשב מעל הממוּצע. ג'ירפות נוֹלדוֹת לרוֹב בּגוֹבה 1.80מ'.
הן ממליטות בּעמידה, והגוּר נוֹפל מִגוֹבה רב כּשֶׁהוּא בּתוֹך שַׂק מי השפיר.
ההמלטה, שהִתרחשה ביוֹם שישי לפנות בוקר, הייתה מוּצלחת, אך אחרֵי כּמה שעוֹת ראוּ המטפּלים שהאֵם לֹא מניקה אֶת הגור ולֹא מטפּלת בּוֹ.
הוּא הלך לצדה, ועטיניה היו מלאים חלב, אבל היא לֹא הניקה אוֹתוֹ. המטפּלים, שעקבוּ מִקרוֹב אחר הג'ירפון וההִתנהגוּת של דִקלה, החליטוּ לערב את וטרינר הספארי.
דִקלה קיבּלה זריקוֹת הרגעה וגם זריקת אוקסיטוצין – הוֹרמוֹן שאמוּר לעוֹדד את ההִתנהגוּת האימהית, והיא אמנם נִרגעה אבל לֹא ניסתה להניק את העגל שלה.
החשש היה שֶׁהגוּר לֹא מקבּל את התזוּנה החיוּנית שֶׁהוּא זקוּק לה בּשעוֹת חייו הרִאשוֹנוֹת. כּדֵי לסייע לוֹ מיהרוּ המטפּלים לִנסוֹע למכוֹן וולקני, מכוֹן ממשלתי שעוֹסק בּמחקר חקלאי, וקיבּלוּ מֵהדר קמר, שעוֹבד בּרפת שבמכוֹן, קולוסטרום מפרה. קולוסטרום הוּא החלב הרִאשוֹני שיש בּוֹ נוֹגדנים וחומרי תזוּנה שנחוּצים לוולד, והוא חיוּני לחיזוּק המערכת החיסונית.
ממכוֹן וולקני הִתקבּלוּ בּשלב הרִאשוֹן כּחמישה ליטרים של קולוסטרום. הכּמוּת הזֹאת הִספּיקה לעגל לכחמש ארוּחוֹת, שאוֹתן קיבּל בּאמצעוּת בּקבּוּק. בּכל ארוּחה הוּא שתה ליטר אחד, וּמֵהיוֹם השני גדלוּ הארוּחוֹת והוּא קיבל כּשנֵי ליטרים של חלב. לאחר כּמה ימים העגל כּבר לֹא נזקק לקולוסטרום, והוא החל לִשתוֹת חלב רגיל שערבבו לתוֹכוֹ מרכּיבים חיוּניים מיוּחדים לעגלים.
"חיפּשְׂנוּ שם שמתחיל בּאוֹת ד', כּשמה של אִמוֹ, והחלטנו לִקרוֹא לוֹ דדי דדון, על שם דמוּת הזמר שמגלם אסי כּהן בּתכנית 'ארץ נֶהדרת'", סיפּר איציק פרנקו, רֹאש מחלקת פּילים וג'ירפות בּספארי. הוּא הוֹסיף: "בּבוֹקר, מיד כּשראינוּ שיש בּעיה והעגל לֹא יוֹנק, ערכנוּ תצפּיוֹת ועדכּנוּ את וטרינר הספארי ד"ר יִגאל הורוביץ. בּיוֹמיים הרִאשוֹנים כּמעט לֹא עזבנוּ אוֹתוֹ. היה לנוּ בּרוּר שנעשה הכּוֹל כּדֵי שיִשְׂרוד, למרוֹת המצב המוּרכּב. רצינוּ לִראוֹת שֶׁהוּא מתחזק אף על פּי שדִקלה לֹא מטפּלת בּוֹ. עכשיו אנחנוּ מגיעים מדי כּמה שעוֹת כדי להאכיל אוֹתוֹ בּעזרת בּקבּוּק. בּקרוֹב הוא יצא לחצר וייפגש עִם הנקבוֹת האחרוֹת שמחכּוֹת לוֹ והיו מאוד סקרניוֹת לגבּיו".
אִם המלטת קרנפונים הייתה נחשבת לִספּוֹרט אולימפי, כּכל הנִראֶה הספארי היה מקבּל מדליית זהב.
בּשנים האחרוֹנוֹת הספארי הוֹפך לאחד מִגנֵי החיות המוֹבילים ברביית קרנפּים, וזֹאת הוֹדוֹת למזג אוויר וּתנאים מצוינים הדוֹמים לִתנאים בּאזוֹר המחיה של הקרנפּים בּאפריקה, וכן ניהוּל נכון של אוּכלוּסיית הקרנפּים בּספארי. לאחרונה הִמליטה טנדה – הקרנפה רחבת השפה של הספארי בּת ה-23 – קרנפון. זוֹהי ההמלטה הרביעית של טנדה מאז הגעתה לספארי לִפנֵי 13 שנים.
כּתבנוּ מינוֹ לד עדכּן כּי ימים אחדים לִפנֵי ההמלטה הִתמלאוּ עטיניה של טנדה חלב, והיא הִרחיקה את בּתה טשי בּת השנתיים. המטפּלים, שֶׁהבינוּ שיוֹם ההמלטה קרב, הִכניסוּ את טנדה לִגדרה שנִמצאת בּשטח האפריקני הפּתוּח, המכונה בּית היוֹלדוֹת.
מדוּבּר בּאזוֹר מוּצל ונעים שסביבוֹ צִמחייה עבותה – מִצד אחד זֶה אפשר לכל הקרנפּים וּבעלֵי החיים לִראוֹת וּלהריח אוֹתה, וּמִצד שני היא הייתה מרוּחקת מִכּוּלם ויכלה להמליט ללֹא הפרעה.
גם הריחוּק מִבּתה טשי הוּא חשוב מאוֹד, כּך טשי הבינה שֶׁהיא כּבר גדולה וּצריכה להִסתדר ללֹא אִמה.
ההמלטה עברה בּשלוֹם, ולעוֹלם הגיח קרנפון בּריא וחיוּני. טנדה הייתה אתוֹ בּמשך שבוּע בּבֵית היוֹלדוֹת. היא טיפּלה בּוֹ בּמסירוּת והניקה אוֹתוֹ. גם לגוּר של טנדה חיפּשׂוּ המטפּלים שם, וּלבסוֹף נִבחר השם טופאק. שם שמתחיל בּאוֹת ט' וּפירוּשוֹ בּשָׂפה הסוואהילית – לוֹחם.
לאחר שֶׁהייה של שבוּע בּבֵית היוֹלדוֹת יצאוּ טנדה וטופאק לשטח הפּתוּח. בּמשך שעוֹת רבוֹת רץ טופאק הקטן והִתלהב, וטנדה ניסתה לעמוד בּקצב הריצה המהיר שלוֹ.
מִתבּרר שטופאק הוּא קרנפון שוֹבב בּמיוּחד, ובתוֹך זמן קצר הוּא הפך לִהיוֹת אהוּב על כּל הקרנפּים וּבעלֵי החיים האחרים שנִמצאים בּשטח.
שתֵי חתוּלוֹת החוֹלוֹת של הספארי, רייצ'ל ורבּקה, טסוּ החוֹדש לפארק החתוּלים – פּארק דה פלין שבּצרפת. השתיים, שנוֹלדוּ בּספארי בּיוּלי אשתקד, טסוּ כדֵי לִפגוֹש זכר נאֶה וּמרשים שמחכּה להן שם בּפארק שרובו חתוּלים. הפּארק בּצרפת הוּא פּארק יפֵהפֶה שחיים בּוֹ כ-140 חתוּלים מיוֹתר מ-30 מינים ותת-מינים של חתוּלים שנִמצאים בּסכּנת הכחדה.
מִספרם של חתוּלֵי החוֹלוֹת בּטבע נמוּך מאוֹד, אך בּשל הקוֹשי לעקוֹב אחרֵיהם לֹא ידוּע כּמה מהם עדיין חיים.
בּגנֵי החיות בּאֵירוֹפּה יש 113 חתוּלֵי חוֹלוֹת בּלבד, וּבכל גנֵי החיות בּעוֹלם יש בּסך הכּול 155.
בּפארק החתוּלים מקוִוים מאוֹד ששתֵי הצעירות בּנוֹת השנה יִתחבּבוּ בּמהרה על הזכר, וּבעתיד הן גם יעמידוּ צאצאים.